**Ivana Rašić** (12. oktobar 1981, Beograd), poznatija pod pseudonimom **Sajsi MC**, srpska je reperka.

Biografija
----------

Ivana je rođena 12. oktobra 1981. u Beogradu, gde je u mladosti živela u Nevesinjskoj ulici pored Kalenić pijace. Tokom tog perioda, nije želela da se bavi muzikom, za razliku od njene pet godina mlađe sestre Tijane, koja je išla u muzičku školu i svirala klavir. Sajsi je u srednjoj školi pisala ponešto, što nije smatrala *konkretnim i kompletnim*. Tokom studija, sa sestrom je izašla u njen omiljeni klub *Dolar*, koji je tada radio, i tamo upoznala MC Dekija Raspekta, a seća se da tada nije ni znala šta MC znači. Ona mu je otpevala jednu svoju rimu, što se njemu svidelo.

Sajsi (2002—2009)
-----------------

Sajsin prvi javni nastup, otkad i počinje njena karijera, jeste 2002. na rep festivalu u klubu *Barutana*, na kom su nastupali i Bad Copy, Prti Bee Gee i V. I. P. Kako Rašićeva nije pozvana na festival, njoj je Deki, koji je trebalo da odrepuje dve pesme, jednu prepustio. Nisu imali nikakve ni tekst ni matricu, pa su muziku našli u poslednjem trenutku, dok je Ivana pevala freestyle, tj. delove tekstova koje je ranije napisala i nove, u trenutku izmišljene reči. Nije bilo ni refrena, ni strofa, a gledaoci najverovatnije, prema njenim rečima, nisu ni čuli šta priča.

Nakon nastupa u *Barutani*, Ivana je oko sebe ukupila bend Sajsi. Naziv benda je zapravo šatrovački izgovor glagola u imperativu *sisaj*, što aludira na oralni seks. Kako sama kaže, bend se bukvalno skupljao, jer je u njega ulazio član po član, te ih je na kraju bilo šestoro. Poslednja im se priključila Sajsina sestra Tijana. Period do 2005. Ivana opisuje kao svoj period lutanja i rasplinjavanja, jer nisu postojale formirane i potpune pesme.

Prema njenom mišljenju, tokom te tri godine, ona je tražila formu, a uz to je imala amaterski pristup i nije bila rada da prihvati savete iskusnijih repera. Ni po koju cenu nije želela da promeni tekst koji je sama napisala, već je bend uvek morao da prilagođava matricu. Takođe, kaže da je uvek želela da bude na bini, kako bi zadovoljila svoj *ego trip*. Prva pesma koju je bend snimio bila je *Vozi me*, dok je tokom 2009, godine raspada benda, izdat prvi i jedini album — *Misi nači naaš*. Kao razlog raspada, Ivana navodi to što je bend bio veoma skup i oduzimao mnogo vremena, dok je ona dodatno snimala i solo pesme. Takođe je imala i ličnih problema — hipotirerozu zbog koje doživotno pije *Letrox*, generički levotiroksin.

Solo (od 2009)
--------------

Nakon raspada benda, Rašićeva je nastavila da se bavi muzikom, kako bi 2010. izdala svoj prvi solo album *Daleko je Dizni*. Od četrnaest pesama sa albuma, polovina je snimljena tokom rada sa bendom. Taj album opisuje kao svoj potpis, sastavljen iz ličnih priča, uglavnom sa ljubavnim i društvenim temama, ali i uz malo politike. Želela je da te pesme budu bliže slušaocima i sa razumljivijim tekstom, jer one koje je snimala sa bendom smatra apstraktnim i teško razumljivim. Tada je shvatila da je bolje da malo govori, ali da to bude razumljivo i sa jasnim značenjem. Što se tiče samog naziva albuma, metaforičan je — uže govoreći, sreća je daleko u ovom trenutku; šire, Disney, blagostanje iz dečjih dana, više nije tu.

Sledeću godinu obeležila je Ivanina saradnja sa Damjanom Eltechom. Njih dvoje su se sreli u zgradi BIGZ-a, gde su oboje snimali muziku. Damjan je Ivanu video još ranije, tokom njenog nastupa sa bendom na novosadskom EXIT-u. On je 2011. iskomponovao pesmu *Mama*, ali mu je bio potreban tekst, kao i devojka koja će izvesti pesmu prema njegovoj zamisli. Setio se Sajsi i ona je tu pesmu, za koju napominje da joj je prva u kojoj ne priča svoju, već tuđu priču, i izvela. Za uzvrat, Damjan je napisao muziku za Sajsin singl *Roze tašnica*, jer je ona nastavila da prvo piše tekst pa tek onda muziku. Zajedno su izdali besplatni album *Od dvanaest do šest* 1. juna naredne godine.

Dana 12. januara 2012. u emisiji *Da, možda, ne* na Radio-televiziji Srbije, u kojoj su gostovali muzički stručnjaci, Sajsi MC i njena pesma *Mama* bili su predmet kritika. Voditeljka Olivera Kovačević objasnila je da je u pitanju kritika društva, a ne podržavanje ponašanja prikazanog u pesmi, ali se gosti nisu složili sa ovom konstatacijom. Muzičar Predrag Gojković Cune izjavio je da će se Ivana stideti za četiri-pet godina, dok je muzička urednica RTS-a Nena Kunijević smatrala da *nijedna kulturna politika koja ima nameru da bude ozbiljna i da traje ne bi smela da dozvoli ovo da se emituje*.

Iste, 2012. godine, Sajsi je sarađivala sa kolegom DJ B.k.o.-om i grupom Leskovac za klošare (stilizovano *L2K*). Sa L2K-om i sestrom Tijanom snimila je singl *Džesika* izdat 1. juna, dok je sa DJ B.k.o.-om snimila mini-album *KNVK* izdat 13. septembra 2012. Pesme sa mini-albuma takođe je otpevala zajedno sa sestrom Tijanom, dok je B.k.o. komponovao muziku. Prema redosledu kao na albumu, tri pesme sa njega su *Ulazim u disko*, *Antifa kučke* i *KNVK*. Ivana kaže da je najponosnija na pesmu *Antifa kučke*.

Singl *Gledaj*, za koji je snimila i spot, Sajsi je premijerno i uživo izvela 2. juna 2013. u emisiji *Jelen top 10* Jugoslava Pantelića (RTS). Dana 12. decembra 2013. premijerno je u beogradkom klubu Brankov predstavila dve nove pesme — *Sa devojkom u šoping mol* i *Ti si moj*. Početkom 2014. godine nastupila je u Pančevu na koncertu *Džangl je masivan*. Početkom jula iste godine objavila je EP nazvan *Pokvarenica*, sa trima novim pesmama — *Pokvarenica*, *Nadrkano hodanje* i *8 ujutru*. Za njega kaže da je rezultat eksperimentisanja.

Diskografija
------------

### Studijski albumi

Misi nači naaš (2009) /Power Music

1. Kučka (4:31)
2. Stefan (3:38)
3. Overi me (3:40)
4. Pospana (4:17)
5. I bogati riču (5:19)
6. Period neljubavnih orgija (4:42)
7. Smoki (4:10)
8. Umri sa J (5:14)
9. Pornoza (5:21)
10. Patike (5:53)
11. 7,9,11 (2:26)

Daleko je Dizni (2010) /Multimedia Music

1. Pokloni se hegemonu (3:04)
2. Dva puta dve (3:29)
3. BMX (3:17)
4. Mafija (2:45)
5. Još uvek nemam crne kožne čizme (2:59)
6. Minimal (3:18)
7. Daleko je Dizni (3:37)
8. Stari duks (3:04)
9. Horor klabing (2:28)
10. Domino carujem (3:14)
11. Vanja (3:13)
12. Taj fazon... (2:57)
13. Srpska Doroti ide u Oz (3:33)
14. To su srca dva (3:59)

Od dvanaest do šest (2012) /*?*

1. U hudu sam zmaj (3:31)
2. Torima (3:00)
3. Skupa noć (4:14)
4. Milica (4:23)
5. Tijana (3:07)
6. Ono kao vau (3:53)
7. Tajna mujše (5:12)
8. Tata (4:41)
9. Miki kimi zini (4:42)
10. Pesma u ponoć i trideset (4:37)

Rad, rad i samo bleja (2018) /Lampshade Media

1. Antidepresivi (3:49)
2. Klep klep (3:08)
3. Znam šta ste hteli (3:10)
4. Haj ez fak (2:47)
5. U hudu sam zmaj (3:31)
6. Pop pop (2:24)
7. Denserke (2:50)
8. Nesanica (4:13)
9. Žileti (2:47)
10. Bunda na plaži (3:14)

### EP-ovi

KNVK (2012) /*?*
1. Ulazim u disko (3:12)
2. Antifa kučke (3:02)
3. KNVK (3:53)

Pokvarenica (2014) /Lampshade Media
1. Pokvarenica (2:55)
2. Nadrkano hodanje (2:45)
3. 8 ujutru (3:20)

Izvori
------

1. 1 2  „IVANA RAŠIĆ". Poezin Etiketa. Pristupljeno 2. 8. 2013. [*mrtav link*]
2. 1 2 3 4 5 6 7  „Ivana Rašić a.k.a Sajsi MC". Trablmejker. Arhivirano iz originala na datum 2018-02-02. Pristupljeno 2. februar 2014.
3. ↑  „Sajsi MC: Autsajder? Nema šanse...". B92. Pristupljeno 14. 8. 2014.
4. 1 2  „Dizni je bliže: Intervju sa Sajsi MC". iSerbia. Pristupljeno 14. 8. 2014.
5. ↑  „Besplatno preuzmite album Sajsi MC i Damjana Elteha". Blic Online. Pristupljeno 14. 8. 2014.
6. ↑  „Da Možda Ne". Radio-televizija Srbije. Pristupljeno 14. 8. 2014.
7. ↑  „Pravda za Sajsi MC". Tračara. Pristupljeno 14. 8. 2014.
8. ↑  „L2K Featuring Sajsi ‎– Džesika". Discogs. Pristupljeno 14. 8. 2014.
9. ↑  „Sajsi MC Ft. DJ B.K.O. ‎– KNVK". Discogs. Pristupljeno 14. 8. 2014.
10. 1 2  „Sajsi MC: Naše društvo nije naklonjeno ženama". Press Online. Arhivirano iz originala na datum 2016-11-04. Pristupljeno 14. 8. 2014.
11. ↑  „Jelen top 10". Radio-televizija Srbije. Pristupljeno 14. 8. 2014.
12. ↑  „Sajsi MC u klubu Brankow". Press Online. Arhivirano iz originala na datum 2016-03-04. Pristupljeno 14. 8. 2014.
13. ↑  „Koncert „Džangl je masivan" u dvorani Apolo". Danas. Arhivirano iz originala na datum 2014-06-28. Pristupljeno 14. 8. 2014.
14. ↑  „Sajsi MC & B.K.O. objavili novo EP izdanje: Pokvarenica". Story. Arhivirano iz originala na datum 2014-08-14. Pristupljeno 14. 8. 2014.